CELEX: 62008CJ0470
Yhteinen maatalouspolitiikka
Tiettyjä tukijärjestelmiä koskeva yhdennetty hallinto- ja valvontajärjestelmä
Asetus (EY) N:o 1782/2003
Tilatukijärjestelmä
Tukioikeuksien siirtäminen
Vuokrasopimuksen päättyminen
Vuokralaisen ja vuokranantajan velvoitteet

Ennakkoratkaisupyyntö koskee yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29.9.2003 annetun neuvoston asetuksen (EY) N:o 1782/2003 (
EUVL L 270, s. 1
ja oikaisu EUVL 2004, L 94, s. 70) sekä asetuksessa N:o 1782/2003 säädetyn tilatukijärjestelmän täytäntöönpanoa koskevista yksityiskohtaisista säännöistä annetun komission asetuksen (EY) N:o 795/2004 (
EUVL L 141, s. 1
) tulkintaa.
Tämä pyyntö on esitetty asiassa, jossa vastakkain ovat Kornelis van Dijk ja Gemeente Kampen (Kampenin kunta) ja joka koskee maanvuokrasopimuksesta johtuvien velvoitteiden luonnetta ja laajuutta.
Asiaa koskevat oikeussäännöt
Yhteisön säännöstö
Asetus (EY) N:o 1782/2003
Asetuksessa N:o 1782/2003 perustetaan erityisesti viljelijöiden tilatukea koskeva järjestelmä. Tämän asetuksen 1 artiklan toisessa luetelmakohdassa tätä järjestelmää kutsutaan ”tilatukijärjestelmäksi”.
Asetuksen N:o 1782/2003 21 perustelukappaleessa todetaan seuraavaa:
”Yhteisen maatalouspolitiikan mukaisissa tukijärjestelmissä säädetään suorasta tilatuesta erityisesti maatalousväestön kohtuullisen elintason turvaamiseksi. Tämä tavoite liittyy läheisesti maaseutualueiden säilyttämiseen. Yhteisön varojen virheellisen kohdentamisen estämiseksi tukea ei pitäisi maksaa viljelijöille, jotka ovat keinotekoisesti luoneet tukien saamiseen vaaditut edellytykset.”
Kyseisen asetuksen 29 perustelukappaleessa todetaan seuraavaa:
”Jotta voidaan vahvistaa määrä, joka viljelijän olisi uudessa järjestelmässä saatava, on aiheellista viitata hänelle viitekaudella myönnettyihin määriin. Erityistilanteiden varalta olisi perustettava kansallinen varanto. Kyseisen varannon avulla voidaan myös helpottaa uusien viljelijöiden osallistumista järjestelmään. Tilatuki olisi vahvistettava tilakohtaisesti.”
Asetuksen 30 perustelukappaleessa todetaan erityisesti seuraavaa:
”Tilan saama kokonaismäärä olisi jaettava osiin (tukioikeudet), ja siihen olisi yhdistettävä tietty määriteltävä määrä tukikelpoisia hehtaareita, jotta palkkio-oikeuksien siirtoa voidaan helpottaa. Jotta vältettäisiin keinottelumielessä tehdyt siirrot, jotka johtaisivat tukioikeuksien kasautumiseen ilman vastaavaa maatalouspohjaa, tuen myöntämiseksi on aiheellista säätää yhteydestä tukioikeuksien ja tietyn tukikelpoisten hehtaarien määrän välillä – –”
Saman asetuksen 2 artiklassa säädetään, että asetuksessa sovelletaan seuraavia määritelmiä:
”a)
’viljelijällä’ tarkoitetaan luonnollista henkilöä tai oikeushenkilöä taikka luonnollisten henkilöiden tai oikeushenkilöiden ryhmää – – joka harjoittaa maataloustoimintaa
– –
b)
’maataloustoiminnalla’ tarkoitetaan maataloustuotteiden tuotantoa, kasvatusta tai viljelyä, myös sadonkorjuuta, lypsämistä ja tuotantoeläinten kasvatusta ja pitoa, tai maan säilyttämistä viljelyn ja ympäristön kannalta hyvässä kunnossa, kuten 5 artiklassa säädetään
– –”
Asetuksen N:o 1782/2003 III osaston, jonka otsikkona on ”Tilatukijärjestelmä”, 1–4 lukuun sisältyvät tähän viljelijöiden tuotantomääristä riippumattoman tilatuen järjestelmään sovellettavat perussäännöt. Asetuksen 33 artiklan 1 kohdan a alakohdasta, 37 artiklan 1 kohdasta, 38 ja 41 artiklasta käy ilmi, että viljelijöillä, jotka ovat saaneet viitekaudella, johon sisältyvät kalenterivuodet 2000–2002, tukea ainakin yhdestä kyseisen asetuksen liitteessä VI tarkoitetusta tukijärjestelmästä, on oikeus saada tukea, joka lasketaan sen viitemäärän perusteella, joka saadaan kunkin viljelijän osalta näistä järjestelmistä maksetun kokonaismäärän perusteella kyseisen kauden vuotuisesta keskiarvosta.
Asetuksen N:o 1782/2003 36 artiklan 1 kohdassa säädetään seuraavaa:
”Tilatuki maksetaan 3 luvussa määriteltyjen tukioikeuksien osalta, joihin liittyy vastaava määrä tukikelpoisia hehtaareita, kuten 44 artiklan 2 kohdassa määritellään.”
Asetuksen N:o 1782/2003 III osaston 3 lukuun sisältyy 1 jakso, jonka otsikkona on ”Pinta-alaan perustuvat tukioikeudet”. Asetuksen 43 artiklan 1 kohdassa, joka kuuluu tähän jaksoon, säädetään erityisesti seuraavaa:
”Tukioikeus myönnetään viljelijälle hehtaarikohtaisesti jakamalla viitemäärä niiden kaikkien hehtaarien kolmen vuoden keskiarvolla, jotka viitekaudella oikeuttivat liitteessä VI lueteltuihin suoriin tukiin, sanotun kuitenkaan rajoittamatta 48 artiklan soveltamista.
Tukioikeuksien kokonaismäärä on yhtä suuri kuin edellä mainittu hehtaarien keskiarvo.
– –”
Kyseisen asetuksen 44 artiklassa säädetään seuraavaa:
”1.   Tukioikeudesta, johon liittyy tukikelpoinen hehtaari, maksetaan tukioikeuden mukaisesti vahvistettu määrä.
2.   ’Tukikelpoisilla hehtaareilla’ tarkoitetaan tilan maatalousalaa, joka on ollut peltona tai pysyvänä laitumena, lukuun ottamatta pysyvillä kasveilla, metsänä tai muussa kuin maatalouskäytössä olleita aloja.
3.   Viljelijän on ilmoitettava viljelylohkot, jotka vastaavat tukioikeuksiin liittyvää tukikelpoista hehtaarimäärää. Ylivoimaista estettä tai poikkeuksellisia olosuhteita lukuun ottamatta, kyseisten lohkojen on oltava viljelijän käytössä vähintään 10 kuukautta alkaen päivästä, jonka jäsenvaltio vahvistaa, kuitenkin aikaisintaan 1 päivästä syyskuuta sitä vuotta edeltävänä kalenterivuotena, jona tilatukijärjestelmään osallistumista koskeva hakemus jätettiin.
4.   Jäsenvaltiot voivat asiamukaisesti perustelluissa olosuhteissa sallia viljelijän muuttaa ilmoitustaan edellyttäen, että tämä noudattaa tukioikeuksiaan vastaavaa hehtaarien määrää ja ehtoja, jotka koskevat tilatuen myöntämistä kyseiselle alalle.”
Asetuksen N:o 1782/2003 46 artiklassa, jonka otsikkona on ”Tukioikeuksien siirtäminen”, säädetään seuraavaa:
”1.   Tukioikeudet voidaan siirtää ainoastaan samaan jäsenvaltioon sijoittuneelle toiselle viljelijälle, paitsi kun on kyse perintönä tai ennakkoperintönä annettavista oikeuksista.
– –
2.   Tukioikeudet voidaan siirtää myymällä tai muutoin lopullisesti siirtämällä ne maa-alan kanssa tai ilman. Tukioikeuksien vuokraus tai muu samantyyppinen liiketoimi sallitaan sitä vastoin ainoastaan, jos siirrettyihin tukioikeuksiin liittyy vastaavan tukikelpoisen hehtaarimäärän siirto.
Edellä 40 artiklan 4 kohdassa tarkoitettuja ylivoimaisia esteitä tai poikkeuksellisia olosuhteita lukuun ottamatta viljelijä voi siirtää tukioikeutensa ilman maa-alaa vasta sitten, kun hän on käyttänyt 44 artiklan mukaisesti vähintään 80 prosenttia tukioikeuksistaan vähintään yhden kalenterivuoden aikana, tai kun hän on luovuttanut vapaaehtoisesti kansalliseen varantoon kaikki tukioikeudet, joita hän ei ole käyttänyt tilatukijärjestelmän ensimmäisen soveltamisvuoden aikana.
3.   Jos tukioikeudet myydään maa-alan kanssa tai ilman, jäsenvaltiot voivat yhteisön oikeuden yleisperiaatetta noudattaen päättää, että osa myydyistä tukioikeuksista palautetaan kansalliseen varantoon tai että niiden yksikköarvoa alennetaan kansallisen varannon hyväksi noudattaen perusteita, jotka komissio vahvistaa 144 artiklan 2 kohdassa tarkoitetun menettelyn mukaisesti.”
Asetuksen III osaston 5 luvun, jonka otsikkona on ”Alueellinen ja valinnainen täytäntöönpano”, säännösten mukaan jäsenvaltiot voivat viimeistään 1.8.2004 mennessä päättää soveltaa saman III osaston 1–4 luvussa säädettyä tilatukijärjestelmää alueellisella tasolla tai osittain.
Kyseisen asetuksen 58 artiklan 1 ja 3 kohdan sekä 59 artiklan 1 ja 2 kohdan nojalla jäsenvaltiot voivat päättää tilatukijärjestelmän alueellistamisesta siten, että kansallista enimmäismäärää ei jaeta tilakohtaisesti tämän valtion viljelijöiden kesken kunkin viitemäärän perusteella, vaan sen alueella olevien eri alueiden kesken, siten, että tällä tavoin saatu kansallinen enimmäismäärä jaetaan kertasuorituksena kaikkien kyseisen alueen viljelijöiden kesken, ja kukin viljelijä saa tukioikeuksia, joiden yksikköarvo lasketaan jakamalla vahvistettu alueellinen enimmäismäärä alueellisesti vahvistetulla tukioikeuskelpoisella hehtaarimäärällä.
Asetus (EY) N:o 1234/2007
Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22.10.2007 annetun neuvoston asetuksen (EY) N:o 1234/2007 (yhteisiä markkinajärjestelyjä koskeva asetus) (
EUVL L 299, p. 1
) 74 artiklan 4 kohdassa säädetään seuraavaa:
”Jos maanvuokraussopimus päättyy ilman, että sen jatkaminen on mahdollista vastaavilla ehdoilla, tai tilanteissa, joilla on vastaavia oikeudellisia vaikutuksia, ja jos osapuolet eivät pääse keskenään sopimukseen, kyseiset tilakohtaiset kiintiöt siirretään osittain tai kokonaan määrät haltuunsa ottavalle tuottajalle noudattaen säännöksiä, jotka jäsenvaltio antaa osapuolten oikeutetut edut huomioon ottaen.”
Kansallinen säännöstö
Yhteisestä maatalouspolitiikasta – vuoden 2006 tilatuki, annettuun asetukseen (Regeling GLB – inkomenssteun 2006), joka annettiin asetusten N:o 1782/2003 ja 795/2004 nojalla, tai siviililain 7 osan 5 osaston, joka koskee maanvuokrasopimuksia, ei sisälly erityisiä säännöksiä siitä, mitä asetuksen N:o 1782/2003 nojalla myönnetyille tukioikeuksille tai niiden arvolle tapahtuu vuokrasopimuksen päättyessä.
Pääasia ja ennakkoratkaisukysymykset
Van Dijk on vuokrannut Gemeente Kampenilta vuodesta 1982 lähtien maatalousmaata useita viljelylohkoja, joiden pinta-ala on yhteensä 34,0236 hehtaaria. Osapuolten väliseen vuokrasopimukseen ei sisälly lainkaan tilatukijärjestelmiä tai tukioikeuksia koskevia määräyksiä.
Van Dijk on saanut useina vuosina tukijärjestelmästä tiettyjen peltokasvien viljelijöille 30.6.1992 annetun neuvoston asetuksen (ETY) N:o 1765/92 (
EYVL L 181, s. 12
) ja tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 (
EYVL L 160, s. 1
) perusteella korvauksia Euroopan yhteisöjen peltokasvien viljelijöiden tulotuen puitteissa, joka liittyi tiettyjen kasvien tuotantoon. Asetuksen N:o 1782/2003 tultua voimaan hänelle myönnettiin tukioikeuksia kyseisen asetuksen 33 artiklan 1 kohdan, 38 artiklan sekä 43 artiklan 1 kohdan ja 2 kohdan a alakohdan nojalla.
Van Dijkin ja Gemeente Kampenin välille syntyi riitaa niiden välisestä maanvuokrasopimuksesta johtuvien velvoitteiden luonteesta ja laajuudesta.
Rechtbank Zwolle-Lelystad totesi 25.9.2007 antamassaan ratkaisussa, että van Dijkin oli luovutettava Gemeente Kampenille vuokrasopimuksen päättyessä vuokraamiensa maa-alueiden lisäksi myös näihin maa-alueisiin syntyneet tai liittyvät tukioikeudet korvausta vastaan, jonka määrä on puolet näiden oikeuksien arvosta. Kyseinen tuomioistuin totesi myös, että Van Dijk ei saanut luovuttaa kyseisiä tukioikeuksia ilman Gemeente Kampenin ennalta antamaa lupaa.
Van Dijk haki ratkaisuun muutosta Gerechtshof te Arnhemilta 24.10.2007 päivätyllä valituksella. Hän väitti, että asetuksista N:o 1782/2003 ja N:o 795/2004 seuraa, että tukioikeuksien on säilyttävä vuokralaisella vuokrasopimuksen päättyessä. Van Dijk väittää lisäksi, että – toisin kuin maitokiintiöt, jotka ovat pääsääntöisesti sidottuja niihin maa-alueisiin, joita maidontuottaja tai kasvattaja on käyttänyt viitekautena – tukioikeudet ovat sidottuja viljelijään.
Gemeente Kampen toteaa, että asetuksissa N:o 1782/2003 tai N:o 795/2004 ei täsmennetä, mitä tukioikeuksille tapahtuu vuokrasopimuksen päättyessä. Se päättelee tästä, että vuokralaisen ja vuokranantajan väliset oikeudelliset suhteet on ratkaistava kansallisen oikeuden perusteella.
Gerechtshof te Arnhem katsoi, että sen käsiteltäväksi saatetun asian ratkaiseminen edellytti soveltuvan yhteisön säännöstön tulkintaa, joten se päätti lykätä asian käsittelyä ja esittää unionin tuomioistuimelle seuraavat ennakkoratkaisukysymykset:
”1)
Onko vuokralainen asetuksen N:o 1782/2003 ja asetuksen N:o 795/2004 mukaan tai yhteisön oikeuden yleisten periaatteiden, erityisesti perusteettoman edun kiellon periaatteen, mukaan asiaa koskevien kansallisten säännösten puuttuessa velvollinen luovuttamaan vuokrasopimuksen päättyessä vuokratun maa-alueen lisäksi siihen syntyneet tai liittyvät tukioikeudet vuokranantajalle?
2)
Jos vastaus [ensimmäiseen] kysymykseen on myöntävä, onko vuokranantaja asetuksen N:o 1782/2003 ja asetuksen N:o 795/2004 mukaan tai yhteisön oikeuden yleisten periaatteiden, erityisesti perusteettoman edun kiellon periaatteen, mukaan asiaa koskevien kansallisten säännösten puuttuessa velvollinen maksamaan vuokralaiselle korvauksen vuokranantajalle luovutetuista tukioikeuksista, ja jos hän on tähän velvollinen, onko vuokranantajan korvattava oikeuksien koko arvo vai ainoastaan osa arvosta, ja jälkimmäisessä tapauksessa mikä osa arvosta?
3)
Jos vastaus [ensimmäiseen] kysymykseen on kieltävä, onko vuokralainen asetuksen N:o 1782/2003 ja asetuksen N:o 795/2004 mukaan tai yhteisön oikeuden yleisten periaatteiden, erityisesti perusteettoman edun kiellon periaatteen, mukaan asiaa koskevien kansallisten säännösten puuttuessa velvollinen maksamaan vuokranantajalle korvauksen vuokralaiselle jäävistä tukioikeuksista, ja jos hän on tähän velvollinen, onko vuokralaisen korvattava oikeuksien koko arvo vai ainoastaan osa arvosta, ja jälkimmäisessä tapauksessa mikä osa arvosta?”
Ennakkoratkaisukysymysten arviointi
Kansallinen tuomioistuin tiedustelee pääasiallisesti kolmella kysymyksellään, joita on käsiteltävä yhdessä, velvoittaako yhteisön oikeus vuokralaisen luovuttamaan vuokrattujen maa-alueiden lisäksi niihin syntyneet tai liittyvät tukioikeudet vuokrasopimuksen päättyessä vuokranantajalle tai suorittamaan tälle korvausta.
Aluksi on todettava, ettei missään asetusten N:o 1782/2003 ja N:o 795/2004 säännöksissä säädetä, että vuokralaisen on luovutettava vuokrattujen maa-alueiden lisäksi niihin syntyneet tai liittyvät tukioikeudet vuokrasopimuksen päättyessä vuokranantajalle. Tämän osalta tilatukijärjestelmä eroaa maitokiintiöitä koskevasta järjestelmästä, johon sovelletaan asetuksen N:o 1234/2007 74 artiklan 1 kohdan nojalla periaatetta, jonka mukaan kiintiöt siirtyvät tilan mukana.
Sitä vastoin sekä asetuksen N:o 1782/2003 tavoitteista että systematiikasta käy ilmi, että tukioikeudet säilyvät vuokralaisella vuokrasopimuksen päättyessä jollei toisin ole sovittu.
Ensinnäkin on muistutettava, että asetuksen N:o 1782/2003 1 artiklan toisen luetelmakohdan mukaan tilatukijärjestelmä merkitsee viljelijöiden tulotukea, jonka tavoitteena on, kuten tämän asetuksen 21 perustelukappaleessa todetaan, maatalousväestön kohtuullisen elintason turvaaminen. Kyseisen asetuksen 33 artiklan 1 kohdan nojalla tilatukijärjestelmän piiriin pääsevät viljelijät, joille on myönnetty tukea viitekaudella ainakin yhdestä saman asetuksen liitteessä VI tarkoitetusta tukijärjestelmästä.
Asetuksen N:o 1782/2003 43 artiklan 1 kohdan mukaan viljelijälle tilatukijärjestelmästä myönnettävien tukioikeuksien määrä riippuu viljelijällä viitekautena olleiden hehtaarien määrästä sekä niiden tukien määrästä, joita tälle on myönnetty kyseisistä tukijärjestelmistä.
Lisäksi kyseisen asetuksen 44 artiklan 1 kohdassa säädetään tukioikeuksien ja maatalousalojen välisestä yhteydestä siten, että tukioikeudesta, joka vastaa tukikelpoista hehtaaria, maksetaan tukioikeuden mukaisesti vahvistettu määrä.
Asetuksen N:o 1782/2003 36 artiklan 1 kohdassa säädetään tässä asiayhteydessä, että tilatuki maksetaan sellaisten tukioikeuksien osalta, joihin liittyy vastaava määrä tukikelpoisia hehtaareita.
Tästä on todettava, että – kuten asetuksen N:o 1782/2003 30 perustelukappaleesta käy ilmi – tällaisen tukioikeuksien ja tukikelpoisten hehtaarien välisen yhteyden tarkoituksena on erityisesti välttää keinottelumielessä tehdyt siirrot, jotka johtaisivat tukioikeuksien kasautumiseen ilman vastaavaa maatalouspohjaa.
Sitä vastoin kyseisen 36 artiklan 1 kohdassa ei säädetä mitään siitä, että tukioikeudet liittyisivät tiettyihin viljelylohkoihin ja erityisesti viljelijällä viitekautena olleisiin viljelylohkoihin.
Merkitystä on näin ollen lopullisesti sillä, että tukea myönnettäessä viljelijällä olevien tukioikeuksien määrä vastaa tukikelpoisten hehtaarien määrää eikä tiettyjä viljelylohkoja. Asetuksen N:o 1782/2003 44 artiklan 4 kohdassa säädetään lisäksi nimenomaisesti jäsenvaltioiden mahdollisuudesta sallia asiamukaisesti perustelluissa olosuhteissa viljelijän muuttavan viljelylohkoja, jotka vastaavat tukioikeuksiin liittyvää tukikelpoista hehtaarimäärää, koskevaa ilmoitustaan edellyttäen, että tämä noudattaa tukioikeuksiaan vastaavaa hehtaarien määrää ja ehtoja, jotka koskevat tilatuen myöntämistä kyseiselle alalle.
Toiseksi on todettava, että asetuksen N:o 1782/2003 46 artiklassa säädetään mahdollisuudesta siirtää tukioikeuksia saman asetuksen 30 perustelukappaleessa vahvistetun tavoitteen mukaisesti.
Kyseisen artiklan 2 kohdassa säädetään erityisesti, että tukioikeudet ilman maa-alaa voidaan siirtää vain lopullisen siirron yhteydessä. Tällaisessa tapauksessa viljelijä, jolla on tuohon asti ollut tukioikeuksia, luopuu lopullisesti oikeuksistaan myymällä ne toiselle viljelijälle, joka aktivoi tämän jälkeen nämä oikeudet hyväkseen. Jotta viljelijä voisi saada maksun näistä oikeuksista, hänellä on asetuksen N:o 1782/2003 44 artiklan 1 kohdan mukaan oltava riittävä määrä tukikelpoisia hehtaareita maatalousmaata, jotta voidaan taata riittävä maatalouspohja tukien maksamiselle.
Sitä vastoin tukioikeuksien vuokrauksen tai muun samantyyppisen liiketoimen osalta tukioikeuksien siirtäminen sallitaan ainoastaan, jos siirrettyihin tukioikeuksiin liittyy vastaavan tukikelpoisen hehtaarimäärän siirto. Asetuksen N:o 1782/2003 46 artiklan 2 kohtaan sisältyvän säännöksen tarkoituksena on 30 perustelukappaleessa vahvistetun tavoitteen mukaisesti välttää keinottelumielessä tehdyt siirrot, jotka johtaisivat tukioikeuksien kasautumiseen ilman vastaavaa maatalouspohjaa.
Asetuksen N:o 1782/2003 46 artiklan 1 kohdassa säädetään lisäksi, että lukuun ottamatta perintönä tai ennakkoperintönä toteutettavia siirtoja, tukioikeudet voidaan siirtää ainoastaan samaan jäsenvaltioon sijoittuneelle toiselle viljelijälle. Tämän osalta on muistutettava, että asetuksen N:o 1782/2003 33 artiklan 1 kohdan a alakohdan sekä saman asetuksen 2 artiklan 1 kohdan a ja c alakohdan, yhdessä luettuina, mukaan tilatukijärjestelmä on tarkoitettu viljelijöille eli henkilöille, jotka harjoittavat ”maataloustoimintaa” eli maataloustuotteiden tuotantoa, kasvatusta tai viljelyä taikka maan säilyttämistä viljelyn ja ympäristön kannalta hyvässä kunnossa.
Maa-alueiden vuokranantaja ei kuitenkaan ole välttämättä asetuksen N:o 1782/2003 2 artiklan a alakohdassa tarkoitettu viljelijä. Näin ollen on todettava, että jos yhteisön lainsäätäjä olisi halunnut tukioikeuksien palautuvan kaikissa tapauksissa vuokranantajalle vuokrasopimuksen päättyessä se olisi antanut tätä koskevan säännöksen.
Edellä esitettyjen seikkojen perusteella on todettava, että asetuksissa N:o 1782/2003 ja 795/2004 ei säädetä mitään maa-alueet vuokranneen viljelijän velvollisuudesta siirtää tukioikeutensa vuokranantajalle vuokrasopimuksen päättyessä.
Ei ole myöskään katsottava, että perusteettoman edun kiellon periaate velvoittaisi viljelijän siirtämään tukioikeutensa vuokrasopimuksen päättyessä vuokranantajalle tai maksamaan tälle korvausta.
Jäsenvaltioiden lainsäädännön yhteisten periaatteiden mukaan edellytyksenä oikeudelle saada takaisin menetetyn edun määrä edun saaneelta henkilöltä nimittäin on, että tälle edun saamiselle ei ole mitään oikeudellista perustetta (ks. asia C-47/07 P, Masdar (UK) v. komissio, tuomio 16.12.2008, Kok., s. I-9761, 44–46 ja 49 kohta.
Ei voida katsoa, että viljelijällä oleville tukioikeuksille ei olisi mitään oikeudellista perustaa, koska ne on myönnetty tälle asetuksen N:o 1782/2003 säännösten mukaisesti.
Kaikesta edellä esitetystä seuraa, että yhteisön oikeus ei velvoita vuokralaista luovuttamaan vuokrattujen maa-alueiden lisäksi niihin syntyneitä tai liittyviä tukioikeuksia vuokrasopimuksen päättyessä vuokranantajalle eikä maksamaan tälle korvausta.
Oikeudenkäyntikulut
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.

Näillä perusteilla unionin tuomioistuin (viides jaosto) on ratkaissut asian seuraavasti:

Yhteisön oikeus ei velvoita vuokralaista luovuttamaan vuokrattujen maa-alueiden lisäksi niihin syntyneitä tai liittyviä tukioikeuksia vuokrasopimuksen päättyessä vuokranantajalle eikä maksamaan tälle korvausta.

Allekirjoitukset
(
*1
)	Oikeudenkäyntikieli: hollanti.